Franse owerhede slaan toe op Islamiste ná onthoofdingPolice Nationale, Frankryk se polisie (Foto: Police Nationale/Facebook) Die Franse polisie het Maandag verskeie klopjagte op Islamiste gedoen in die lig van die onlangse moord op ŉ onderwyser in Parys, Frankryk. Samuel Paty (47) is Vrydag in die openbaar in dié stad onthoof nadat hy karikature van die Moslemprofeet Mohammed in ŉ klas gewys het tydens ŉ gesprek oor vryheid van uitdrukking. Die moord word deur Franse hooggeplaastes as ŉ “Islamitiese terreurdaad” bestempel. Gerald Darmanin, minister van binnelandse sake, sê daar is Maandag op verskeie mense toegeslaan wat bande met radikale Islamiste het. Volgens Darmanin sal die klopjagte oor die volgende paar dae voortduur. Daarbenewens het die minister gesê hy gaan ŉ verbod op twee Islamitiese groepe voorstel wat vyandig teenoor die Franse republiek is. Samuel Paty, die vermoorde onderwyser. (Foto: Twitter) Dít nadat daar Sondagaand deur die Franse verdedigingsraad onder voorsitterskap van pres. Emmanuel Macron besluit is om sterker teenoor radikalisering op te tree en meer te konsentreer op haatspraak op die internet. Daar is sedert die moord reeds 80 klagtes ontvang rakende die verspreiding van haatspraak op die internet – Paty se onthoofding word onder meer aanlyn deur radikales en vermeende ekstremiste ondersteun en selfs verheerlik. Altesaam 11 mense is reeds in aanhouding in verband met die moord. Maroela Media het vroeër berig vier naasbestaandes van Paty se vermeende moordenaar is kort ná die moord in hegtenis geneem waarna nog ses mense Saterdag in hegtenis geneem is. Dié verdagtes sluit in die pa van ŉ leerder aan die skool waar die onderwyser klas gegee het en ŉ prediker wat deur die Franse media as ŉ radikale Islamis beskryf word. Die persoon wat Paty na bewering onthoof het, is ŉ 18-jarige Tsjetsjniër wat in Moskou gebore is. Hy is kort ná die moord deur die polisie doodgeskiet. Die 11de verdagte is glo ŉ vriend van dié aanvaller.